ცისარტყელა სხეული
ტიბეტურ ბუდიზმში ან ბონში ცისარტყელა სხეული (ტიბ: འཇའ་ལུས་ ჯა ლუ, ვაილი 'ჯა' ლუს; ჩინ:虹光身 / 光蘊身) — სხეული, რომელიც შექმნილია სინათლისგან და არა ხორცისგან. ეს ტერმინი, ძირითადად, ძოგჩენში გამოიყენება. ძოგჩენის მიხედვით, ცისარტყელა სხეული ძოგჩენის სწავლების ან ხედვის სრული დახელოვნების ნიშანია. ტენზინ ვანგჲალ რინპოჩეს თქმით: „ძოგჩენის განხორციელებული პრაქტიკოსი აღარ ტყუვდება მოჩვენებითი რეალობით ან დუალიზმით, როგორიცაა გონება და მატერია და ათავისუფლებს ელემენტთა ენერგიას, რომლებიც სიკვდილისას ფიზიკურ სხეულს შეადგენენ“. ტიბეტში ბუდიზმის გამავრცელებელი პადმასამბჰავა თანგკებზე ხშირადაა გამოსახული ცისარტყელა სხეულით.